Date: 1503
Issuing place: Viborg
Country: Suomi
Language: saksa
Document type: Paikallishallinto, Kirjeet

Myne fruntlike grote toforen. Ersame leve her borgermester vnd ratman der stat Revall. Alsz jw ersamheyt wall witlick isz, wo jw medeborger Hansz Elsbet wasz gekomen in de Abosschen scheren in dussen vorgangen herweste myt schep und desz kopmansz ghut van Revall, so quam om de winter so hastelicken an, dat he desz kopmansz ghut tho Abo upschepen most umme etlike vorderfflike war, de he inne hadde und hefft dar en dell van sodanne ghut vorkofft tho desz kopmansz besten. So schreff ick den ersamen rat tho Abo und dechten (!) dat schep und gut em to spreken und tho rusteren(de) ume de sake willen, de ick tho der stat Revall hadde und noch en deyll hebbe, alsz jw ersamheit wall witlick isz, dat mi nu all to lanck isz to scriven. So scrive mi de vorbenomede rat van Abo weder, dat de vorbenomede Hansz Elsbet wasz mit schep und mit ghude geledet und geffeleget, dat ick dar nicht by konde komen, desz ick doch nicht fele na eren gelede en fragede und screv fort Hansz Elsbet, dat he solde personliken to mi komen to Wiborch, soferne he dat worbenomede schep und ghut dechte to beholden, und dat schep und ghut nicht angesticket en worde, dar dat lach. So nam he vor en rat und toch hir up mi gelede und bleff mit mi vorliket, desz ick doch geine grote acht hadde desz schamelen mansz schaden tho bogerende. So wasz dar wat van desz kopmansz gut, dat he dar nicht vorkopen konde. So bat de vorbenomde Hansz Elsbet mi umme gelede und orloff, dat he sodan vorbenomde kopmansz ghut mochte hyr to Wiborch bringen, desz ick em gelede und orloff gaff, und hefft hir sodan vorbenomet gut vorbutet und vorkofft tho desz kopmans besten und proffit. Dar ick forneme, dat he geinen groten danck an vordenet hefft, dar em grot unrecht inne boschut darane, sodan ghut isz nicht up desz kopmans schaden vorkoff[t] und isz fry und felich van hii geschicket tho Revall mit vorbenomeden Hansz Elsabet (!) siner huissfrouwen, dar se itliken ghut beschet van kan don. Wesz desz vorbenomde Hans Elsbet off siner huissfrouwen darover wesz quadesz beschut, dat sall nicht vorgevesz schein, dar richte sick en itlick na. So hefft Hansz Elsebet en schep und segelt vor gelt und sin meininghe, darume hebbe ick en gefrachtet mit minen ghude in de stede aff und tho, offt Got sine gnade dartho gheve. Dat isz mi all van noden, darumme ick gein ghut ut der stat Revall mach krighen tho desz slotesz und landes behoff, sunder ick mot jw ersamheit rekenschop don, wat ick darut hebben will. Doch de wysse isz nye upgekomen, desz ick sorghe hebbe, dar wert ene nye wysse weder enttegen gefunden, dar nicht fele proffit en wert. So isz mi forkomen, wu [he] kumpt, sall he mit schep und ghut gerustert(!) werden. So isset rat, dat ghii sodan stucke affsturen, wat mi darover up min ghut schaden schein, ick dencke dat weder vp de stat Revall to sokende. Doch ick hebbe vornomen, dat sumelike dencken mi dartho vor swack to wesende, schut over sodan overdeidicheit schade, dat wert wall vorantwort dar richthe sick en itlick na. So hebbe ick jw ersamheit faken gescreven umme mine dener Hinrick Warncke und Hansz Meckinck, dat se mochten er ghut weder krigen, so bidde ick jw noch umme rad, dat jw ersamheit mi sodan ghut noch folgen lathe eder dar will in der warheit schade over scheyn, desz gii doch vor mi nicht behoven to klagende. Der gelike umme min sallpeter, do jw e. mi genomen hadde; wodane wisse he wass gefaren, do he hir quam, dat hebbent frome lude wall gesen, dar ick nu nicht mer aff screven kan. Ick hebbe och nicht vornomen in anderen steden, dat et vorbaden ysz vor rot (!) gelt war to kopende, men my und dyt lant isset in juwer stat vorboden. Wo billick dat et ysz, konen alle frome lude wall dencken. Jw ers. mach hiirup en antword weder scriven. Hirmede spare j. e. Got lange gesunt. Gescreven to Wiborch desz sundages na sancte Oloff jnt jar 1500 und 3 etc. Erick Turssen, ridder. Adress: Den ersamen her borgermester und ratman der stat Revall fruntlyken gescreven.